b'\n_START_ARTICLE_\nJ\xc3\xa4nisintiaanit\n_START_PARAGRAPH_\nJ\xc3\xa4nisintiaanit (engl. hare) el\xc3\xa4v\xc3\xa4t havumets\xc3\xa4n ja tundran rajalla it\xc3\xa4isen Kanadan subarktisen alueen pohjoisosassa napapiirin tienoilla Luoteisterritorioissa. Eurooppalaiset antoivat heille t\xc3\xa4m\xc3\xa4n nimen koska lumikenk\xc3\xa4j\xc3\xa4nis oli kansalle merkitt\xc3\xa4vin ruoan ja vaatteiden l\xc3\xa4hde._NEWLINE_Luoteessa ja id\xc3\xa4ss\xc3\xa4 tundralla asuu eskimoita. J\xc3\xa4nisintiaanien asuma-alue on Suurelta karhuj\xc3\xa4rvelt\xc3\xa4 l\xc3\xa4nteen, pohjoiseen ja luoteeseen MacKenzie-joen laaksossa ja t\xc3\xa4st\xc3\xa4 it\xc3\xa4\xc3\xa4n. Viiden j\xc3\xa4nisintiaaniheimon asuma-alue Fort Normanin ja Suuren Karhuj\xc3\xa4rven v\xc3\xa4liseudulla ulottuu Mackenzie-jokilaaksosta Yukonin territorion ja vuorten rajalta Nunavutin rajalle. L\xc3\xa4nness\xc3\xa4 on Suuresta Karhuj\xc3\xa4rvest\xc3\xa4 l\xc3\xa4nteen ja luoteeseen on mets\xc3\xa4\xc3\xa4, ja sen it\xc3\xa4puolella Suuresta karhuj\xc3\xa4rvest\xc3\xa4 pohjoiseen tundran ja mets\xc3\xa4n siirtym\xc3\xa4vy\xc3\xb6hyke, ja aivan seudun it\xc3\xa4osissa tundraa. J\xc3\xa4nisintiaanien asuinalueella el\xc3\xa4\xc3\xa4 sek\xc3\xa4 mets\xc3\xa4karibua ett\xc3\xa4 arktisempaa avomaan karibua. Suuressa osassa aluetta on jatkuva ikirouta._NEWLINE_L\xc3\xa4hetyssaarnaajat saapuivat alueelle 1800-luvun puoliv\xc3\xa4lin j\xc3\xa4lkeen.Tuolloin j\xc3\xa4nisintiaaneja oli ehk\xc3\xa4 700-800. J\xc3\xa4nisintiaanit mets\xc3\xa4stiv\xc3\xa4t karibua, hirve\xc3\xa4 ja pienriistaa. He kalastivat ja ker\xc3\xa4siv\xc3\xa4t marjoja. Alueella eli paljon j\xc3\xa4niksi\xc3\xa4. Vaeltaen el\xc3\xa4v\xc3\xa4t j\xc3\xa4nisintiaanit n\xc3\xa4kiv\xc3\xa4t monesti n\xc3\xa4lk\xc3\xa4\xc3\xa4 ennen eurooppalaisten tuloa. He saivat vaatteensa ja ravintonsa j\xc3\xa4niksist\xc3\xa4, joiden m\xc3\xa4\xc3\xa4r\xc3\xa4 vaihteli vuosittain 7-10 vuoden jaksoissa. T\xc3\xa4m\xc3\xa4 ajoi intiaanit s\xc3\xa4\xc3\xa4nn\xc3\xb6llisesti toistuviin pahoihin n\xc3\xa4l\xc3\xa4nh\xc3\xa4tiin._NEWLINE_Vuonna 1996 j\xc3\xa4nisintiaaneiksi oli rekister\xc3\xb6itynyt 1836 henke\xc3\xa4.'